**Kilde:** [6.1 Hvorfor er ligestilling relevant? | Sociologisk set (systime.dk)](https://sociologiskset.systime.dk/?id=456)

**6.1 Hvorfor er ligestilling relevant?**

**Sidens indhold**

[Kvinder i eliten](https://sociologiskset.systime.dk/?id=456" \l "c1673" \o "Kvinder i eliten)

[Øvelse 6.1: Forskellige andele af kvinder i eliten](https://sociologiskset.systime.dk/?id=456" \l "c1669" \o "Øvelse 6.1: Forskellige andele af kvinder i eliten)

I Danmark er det gået meget hurtigt med at få kvinderne ud på arbejdsmarkedet, men betydeligt langsommere med at få dem ind på de poster, der giver indflydelse i samfundet. I dette afsnit skal vi undersøge, hvordan det står til med kvindernes indtog i magtfulde stillinger, dvs. i det, der kan kaldes for samfundets elite. Men først kan det være relevant at stille sig selv spørgsmålet: Er det et problem med manglende ligestilling?

Kønsforskeren Christina Fiig opererer med tre forskellige argumenter for, at det er problem.

For det første et argument om retfærdighed og lighed. Det er altså retfærdigt, at kvinder har mulighed for at besidde job, hvor der er mulighed for indflydelse i lige så høj grad som mænd.

For det andet er der argumentet om, at kvinder kan, bør og skal bidrage med deres talenter. Her er forudsætningen, at mænd og kvinder supplerer hinanden – dvs. at kvinder bidrager med noget andet, end mænd gør. Dermed er der tale om et ressourcespild for samfundet, hvis ikke kvinder deltager i lige så høj grad som mænd.

For det tredje argumenterer Fiig for, at kvinder og mænd har forskellige interesser, værdier og erfaringer. Kvinderne skal derfor opnå ligestilling, fordi det er vigtigt, at disse forskellige værdier og interesser bliver hørt.

Der er altså ifølge Fiig forskellige argumenter for, at kvinder bør være repræsenteret i eliterne, men i hvor høj grad er de så det?

**Kvinder i eliten**

Når man skal undersøge kvinders andel af eliten i Danmark, kan man starte mange steder. Her ser vi på to forskellige måder at måle og betragte eliten på. For det første kan man se eliten, som den gruppe der har bedst økonomi ud fra tanken om, at god økonomi giver fordele og indflydelse. For det andet kan eliten ses som den gruppe, der indtager de positioner i samfundet, hvorfra der er bedst mulighed for at øve indflydelse på beslutninger med direkte betydning for det danske samfund.

Det kan være stillinger, der giver indflydelse på fordelingen af økonomiske midler (fx topembedsmænd i ministerier/ kommuner og folkevalgte), eller stillinger, der gør det muligt at påvirke andres holdninger (fx chefredaktører).

Ser vi først på fordelingen i Folketinget er 37 pct. kvinder efter valget i 2015, mens der i regeringen er 41 pct. kvindelige ministre. Dog er der ingen kvinder på de ministerposter, som sædvanligvis anses for at være de mest magtfulde og prestigefyldte, eksempelvis finans-, økonomi-, udenrigs- og justitsministerierne. Således sidder der udelukkende mandlige ministre i det centrale koordinationsudvalg, der blandt andet behandler alle de væsentlige udspil fra regeringen.

Af den følgende figur fremgår kvindernes andel af forskellige topposter i samfundet. Du kan selv opdatere tallene eller finde andre gennem European Commission's Database on women and men in decision-making.

|  | **Kvindeandel i pct.** |
| --- | --- |
| **Folketinget efter valget 2005** | 37 |
| **Regering 2017** | 41 |
| **Opstillede ved kommunalvalg 2017** | 32 |
| **Borgmestre efter valget 2017** | 14 |
| **Ministeriernes topembedsmænd** | 25 |
| **Dommere i højesteret** | 33 |
| **Direktører i de allerstørste virksomheder (CEO)** | 16 |

**Tabel 6.1**

Kvinders andel af topposter, 2017. Note: tal fra 2017

European Institute for Gender Equality, Gender Statistics Database: Women and men in decision making, eige.europa.eu/gender-statistics/dgs/browse/wmidm

Efter et blik på nogle af de magtfulde stillinger/positioner i samfundet, skal vi se kort på den økonomiske top. I 2013 var der blandt de 10 pct. af befolkningen med den højeste løn 26 pct. kvinder, mens der iblandt de 10 pct. af befolkningen med den laveste løn findes 57 pct. kvinder. Ser vi på den absolutte indkomstelite, så er forskellen større. Blandt de personer, der tjener over 3,5 mio. kr om året, svarende til 0,1 pct. af befolkningen, er 93 pct. mænd ifølge en analyse fra Kraka.

Når det gælder løn, er der formelt set ligeløn i Danmark. Det betyder, at kvinder og mænd ifølge lovgivningen skal have lige løn for lige arbejde. Men reelt er det ikke altid sådan, tingene hænger sammen. Ifølge Statistikbanken hos Danmarks Statistik er der eksempelvis et løngab på 13 pct. indenfor den almindelige lægeverden. Det vil sige, at kvindelige læger tjener 13 pct. mindre end deres mandlige kolleger.

Indenfor tjenerfaget tjener kvinder 7 pct. mindre. En del af forklaringen på denne forskel skal måske findes i kvinders reproduktion. Se for eksempel tabel 6.1, hvoraf det tydeligt fremgår, at der sker noget med lønniveauet for kvinder, når de får deres første barn. Samtidig fremgår det, at der ikke sker noget med mænds lønniveau, når de får børn.

* 

**Figur 6.1**

Hvad betyder børn for lønniveauet? (kvinder)

Note: År minus 1 er det tidspunkt, hvor mange kvinder vil gå på barsel forud for fødsel.

Kilde: Henrik Jacobsen Kleven, Camille Landais og Jakob Egholt Søgaard, Children and Gender Inequality: Evidence from Denmark, 2017.

* 

**Figur 6.2**

Hvad betyder løn for lønniveauet? (mænd)

Note: År minus 1er det tidspunkt, hvor mange kvinder vil gå på barsel forud for fødsel.

Kilde: Henrik Jacobsen Kleven, Camille Landais og Jakob Egholt Søgaard, Children and Gender Inequality: Evidence from Denmark, 2017.

Dog viser en anden analyse fra Arbejderbevægelsens Erhvervsråd, at der blandt den gyldne procent – den procent af befolkningen med den højeste indkomst – er sket en stigning i andelen af kvinder. Fra 1985 til 2009 er der således sket en stigning fra 9 til 18 pct. Dette hænger i nogen grad sammen med kvinders stigende uddannelsesniveau.

# 6.2 Forklaringer på manglende ligestilling

**Sidens indhold**

[Fakta: Aktør- og strukturforklaring](https://sociologiskset.systime.dk/?id=455" \l "c1667" \o "Fakta: Aktør- og strukturforklaring)

[Øvelse 6.2: Årsager til manglende ligestilling](https://sociologiskset.systime.dk/?id=455" \l "c2022" \o "Øvelse 6.2: Årsager til manglende ligestilling)

[Øvelse 6.3: Undersøg kønsroller](https://sociologiskset.systime.dk/?id=455" \l "c2024" \o "Øvelse 6.3: Undersøg kønsroller)

Når man skal forklare, hvorfor kvinderne ikke i lige så høj grad som mændene er at finde i eliterne og får lavere løn end mænd, kan man tage udgangspunkt i to overordnede forklaringsfaktorer: Aktørforklaringen eller strukturforklaringen.

Aktørforklaringen er udtryk for, at mennesket er herre over sig selv og fuldstændig frit stillet i forhold til de valg, der skal træffes. I denne forbindelse vil det sige, at det er kvinderne selv, der ikke ønsker at være en del af eliten. Måske vil kvinden hellere bruge tid på sin familie end på karrieren, eller hun har ikke lyst til at have et stort ansvar på sine skuldre.

Strukturforklaringen er derimod udtryk for, at der er kræfter udenfor mennesket selv, der påvirker det enkelte menneskes handlemåde. Det vil sige, at der er samfundsskabte strukturer, som lægger nogle begrænsninger på individer, så disse ikke kan træffe fuldstændigt frie valg. Eksempelvis kan det faktum, at kvinder tager den største del af barslen, når et par får børn, betyde at kvinderne bliver bremset i deres karriere. Det sker, fordi det tidspunkt i livet, hvor mange får børn, også er det tidspunkt, hvor mange er i gang med at skabe grundlag for en karriere. I denne situation er det altså faktorer udenfor kvinden selv, der gør, at hun måske ikke har så stor mulighed for eksempelvis at blive leder eller at få en høj løn.

Det interessante er så, hvorfor langt de fleste kvinder tager langt det meste af barslen, og det er her, at aktør- og strukturforklaringen kommer ind i billedet. Er det fordi de meget gerne vil, og fordi de har gjort sig overvejelser omkring de konsekvenser, det kan have for deres arbejdsliv? Eller er det fordi kvinder føler, at det forventes af dem, mens mænd omvendt ikke føler, at det forventes af dem? Eller er det pga. økonomiske forhold, fordi kvinder generelt tjener mindre end mænd, og familierne dermed går glip af færre lønkroner, hvis kvinden tager det meste barsel?

### Fakta: Aktør- og strukturforklaring

En grundlæggende strid blandt samfundsforskere er spørgsmålet om, hvad der har størst betydning; aktører eller strukturer. Diskussionen går på, om individet kan overskue alle handlemuligheder og frit vælge den bedste (aktørforklaringen), eller om individet påvirkes af kræfter udenfor sig selv (strukturforklaringen). Med andre ord handler det om, hvorvidt vi handler fuldstændigt frit, eller om vi er determinerede til at handle på en bestemt måde.

Sociologen Emile Durkheim mente, at mennesket er underlagt en social tvang. Denne tvang udøves af strukturer, som findes uafhængigt af menneskene. Det kan være bestemte måder at handle på som det at gifte sig og få børn – noget man gør fordi man gerne vil, men også fordi det er noget, "man gør".

* 

Er det strukturer der gør sig gældende, når piger har legekøkkener på værelset – og perler om halsen?

Colourbox.com

Det kan også være værdistrukturer som lovgivning eller værdier stammende fra en bestemt religion. Durkheim mente dog ikke udelukkende, at denne sociale tvang eller disse strukturer er negative. Hvis vi ikke havde dem, ville alt omkring os være flydende, og vi ville udelukkende handle ud fra vores egne lystfølelser. Det gør vi ikke, fordi vi via socialisationen lærer de normer og værdier, der er gældende for det samfund, vi lever i. Vi oplever altså ikke nødvendigvis det, Durkheim kalder social tvang som noget, der griber ind i vores hverdag – fx når vi gifter os og får børn. Det oplever vi som noget, vi selv vælger, fordi vi er forelskede og gerne vil stifte familie.

Derimod kan den sociale tvang eller strukturerne være negative for os i andre sammenhænge. Eksempelvis hvis en kvinde gerne vil have en toppost indenfor erhvervslivet, men ikke får det, fordi der eksisterer visse strukturer – det kan være barselsordninger, der modvirker dette, eller det kan være tilbageholdenhed hos kvinden selv, som hun ikke nødvendigvis er bevidst om, der gør, at hun måske ikke søger jobbet. Hvis denne tilbageholdenhed skyldes, at hun er opdraget på en bestemt måde, netop fordi hun er kvinde, kan dette også betegnes som en struktur. Strukturerne er altså langt fra altid synlige.

### Øvelse 6.2: Årsager til manglende ligestilling

Læs artiklen Hvorfor er kvinder stadig fanget under glasloftet? Her er tre grunde, Information, d. 10. juni 2017

Vurdér om de grunde, der i artiklen gives til manglende ligestilling, er udtryk for et aktør- eller strukturperspektiv.

En nyere undersøgelse fra Rockwoolfonden (Andersen, 2016) viser, at der i familier, hvor far tager en større del af barselsorloven end gennemsnittet, er tale om, at moren tjener mere og er mindre arbejdsløs end i andre familier nogen tid efter barslen. En af de årsager, der nævnes i undersøgelsen, er, at farens barsel måske har betydning for, hvor involveret han er i opgaver, der har med barnet og hjemmet at gøre, også efter barslen.

Hvis han fx i højere grad tager fri, når barnet er sygt, og i det hele taget er mere engageret i opgaver i hjemmet, så vil det give mere frihed til, at moren kan prioritere sit job og dermed ikke sakke bagud mht. løn og karriere. Det er nemlig også sådan, at der stadig er forskel med hensyn til, hvilke og hvor mange opgaver kvinden og manden tager sig af i hjemmet. Og det kan hænge sammen med kønsroller.

# 6.3 Kønsroller

**Sidens indhold**

[Øvelse 6.4: Kønsspecifikke lege?](https://sociologiskset.systime.dk/?id=453" \l "c1659" \o "Øvelse 6.4: Kønsspecifikke lege?)

[Ligestilling for alle?](https://sociologiskset.systime.dk/?id=453" \l "c2025" \o "Ligestilling for alle?)

[Kønsroller og social kontrol blandt unge med etnisk minoritetsbaggrund (rapportuddrag)](https://sociologiskset.systime.dk/?id=453" \l "c2028" \o "Kønsroller og social kontrol blandt unge med etnisk minoritetsbaggrund (rapportuddrag))

En kønsrolle hænger sammen med de normer, der i et samfund forbindes med et bestemt køn – en kønsrolle er altså summen af de normer, der knytter sig til et bestemt køn. Kønsrollebegrebet er derfor et billede på, at der eksisterer bestemte forventninger til en mand og bestemte forventninger til en kvinde. Der er således et socialt pres på kvinder og mænd, der dirigerer dem i retning af bestemte arbejdsopgaver, udvikling af bestemte personlige egenskaber mm. Hvis man ikke lever op til disse normer, kan det medføre sociale sanktioner. Fx kan man forestille sig, at en kvinde ved at udføre et maskulint arbejde bliver straffet med misbilligelse eller udstødelse, og noget tilsvarende kan en mand, der tager lang barsel, blive udsat for. Synet på kønnene har ændret sig i årenes løb, og hvad der var tæt på uacceptabelt for en kvinde/mand i Danmark i 1930'erne, kan sagtens i dag være en accepteret norm.

Men det betyder ikke, at der ikke er forskellige forventninger til de to køn i dag. Kønsrollebegrebet er en del af den føromtalte strukturforklaring, og rollerne overleveres i høj grad gennem socialiseringsprocessen. Et eksempel kan være, hvis flere piger end drenge leger far, mor og børn, mens flere drenge end piger leger krig – og måske ligefrem bevidst og ubevidst opfordres til denne forskel af de voksne, der er omkring dem i hjemmet og institutionerne.

Som et eksempel på hvordan man kan prøve at bryde med de gængse forventninger til de to køn kan nævnes børneinstitutionen Egalia i Stockholm. Her undgår man at tiltale børnene med deres køn. I stedet for at sige drenge og piger taler de om venner eller kalder børnene deres navne. Hvis de skal tale om en person, de ikke kender, omtaler de vedkommende med det kønsneutrale ord 'hen'. Det sker, fordi man mener, det er forkert at behandle børnene ud fra, om de er født pige eller drenge – og fordi man tror på, at sproget i sig selv kan være med til at skabe stereotype kønsroller.

Men det er ikke nødvendigvis kun negativt med disse kønsroller. Det kan give en ro at have bestemte rammer at handle indenfor – det kan være med til at begrænse mængden af de valg, man skal træffe i hverdagen. Men i det øjeblik, hvor man føler sig låst og gerne vil bryde med rollerne, kan disse opleves som meget begrænsende.

### Øvelse 6.4: Kønsspecifikke lege?

1. Gå i grupper hvor begge køn er repræsenteret. Lav en liste over, hvilke lege I legede, da I var små. Diskuter hvilke roller, der trænes i de forskellige lege, og vurdér om der i jeres gruppe er forskel på pigers og drenges lege.
2. Undersøg forskellige stillingsopslag og vurdér om teksten henvender sig mere til det ene køn end til det andet.
3. Læs artiklen Drenge roder med biler, og piger yder omsorg, Politiken, d. 21. april 2017 og diskutér konsekvenserne af det kønsopdelte arbejdsmarked. Kan der være fordele?

## Ligestilling for alle?

I mange vestlige lande handler ligestillingsdebatten om emner som de ovenstående; uddannelsesniveau, position på arbejdsmarkedet og fordelingen af opgaver i hjemmet. Men for nogle kvinder i det danske samfund handler ligestilling om helt andre emner. Her kan det handle om social kontrol, hvor kvinder og piger ikke har frihed til fx at vælge deres kæreste og omgangskreds frit eller at bestemme over deres fritidsaktiviteter. Forskellige undersøgelser viser, at minoritetsetniske unge i højere grad end etnisk danske unge oplever social kontrol, og at piger generelt er mere udsat for social kontrol end drenge. Derfor kan social kontrol siges at være et yderst vigtigt emne for nogle kvinder, når man taler om ligestilling. Ofte anses forældregenerationen som udøveren af den sociale kontrol, men den kan lige så godt finde sted blandt de unge selv. En undersøgelse foretaget af Als Research viser, at dele af de unge i minoritetsmiljøerne mener, det er i orden at begrænse individets mulighed for at træffe egne valg omkring uddannelse, kærester, venner og ægteskab.

En ung kvinde fortæller, at hun er glad for at hendes storebror opfører sig "meget autoritært" over for hende og hendes søstre: Altså jeg føler i hvert fald, at det er godt, jeg har ham (storebroren). Hvis han ikke pressede mig, så ville jeg måske være en dårlig pige på den måde. Men så ved jeg godt, hvad det er jeg skal og hvad det er, jeg ikke skal. Så ja, han er heller ikke sådan en type, der presser mig meget, men på grund af traditioner så vil han ikke have, at jeg skal have en kæreste.

Bjarke Følner m.fl.: Kønsroller og social kontrol blandt unge med etnisk minoritetsbaggrund, Als Research, 2014

Dette tyder på, at der er sociale strukturer både i familierne og blandt de unge selv, som kan være svære at gøre op med, hvis man gerne vil noget andet. For nogle unge vil der givetvis være et ønske om at gøre op med en sådan social kontrol – men ikke alle oplever omvendt den sociale kontrol som et problem. Uanset dette vil der fra et samfundsmæssigt synspunkt være tale om en manglende ligestilling mellem kønnene, hvis det især er piger/kvinder, der udsættes for kontrollen og dermed ikke har fuld selvbestemmelse over deres liv. Samtidig er der iblandt Jehovas vidner den holdning, at mændene bør føre ordet i forsamlinger, og kvinder kan ikke have ledende funktioner indenfor menigheden. Altså også her et markant anderledes syn på ligestilling mellem kønnene end blandt flertallet.

Det kan være vanskeligt rent statistisk at undersøge, hvorvidt der i nogle miljøer i Danmark hersker et andet syn på forholdet mellem kvinder og mænd end det, der hersker blandt flertallet. Eksempelvis kan man godt undersøge, hvor stor andel af de kvinder, der søger hjælp på de danske krisecentre er udlændinge. Det tal var ifølge Danmarks Statistik 41 pct. i 2017, der er en stor overrepræsentation i forhold til resten af samfundet, hvor ca. 10 pct. har udenlandsk baggrund. Det kan tolkes som et tegn på, at der er i nogle udenlandske familier findes et syn på kvinder, der gør det i orden at udøve vold mod og kontrol af kvinderne. Men af statistikken fremgår det ikke, hvem der begår volden - det kan således godt være danske mænd, der udøver vold mod udenlandske kvinder.

* 

**Figur 6.3**

Frihed til at gøre det samme som jævnaldrende af modsatte køn

Kilde: Als Research APS, Ung i 2011 - Nydanske unges oplevelse af social kontrol, frihed og grænser, 2011

### Kønsroller og social kontrol blandt unge med etnisk minoritetsbaggrund (rapportuddrag)

Hvordan har de (familiemedlemmer) prøvet at kontrollere dig? Måske er det der, vi skal starte så?

Jamen de ville, min mor hun ville følge efter mig, og det ville mine forældre, hvis jeg tog ud eller tog ned og handle. De ville have min telefon, de ville læse alle mine beskeder, de ville åbne alle mine breve. Så de havde rigtig meget kontrol, ja. Og så havde jeg jo også meget familie her i Danmark, så mine fætre kunne sagtens finde på at dukke uannonceret op på min arbejdsplads eller, ja have en samtale med mig.

Hvad kan din søster ikke, som du kan, i løbet af dagen?

Hun kan stort set det samme, udover at være ude om aftenerne. Hvis nu er det fredag for eksempel, og jeg siger til min mor – nu lyver jeg – jeg skal hjem hos min ven og jeg kommer hjem klokken fem om morgenen. Så siger hun 'Fint nok'. Men hvis min søster siger det, så siger hun: Nej. Du kommer hjem nu, det gør du! Det er forskellen på mig og min søster.

Bjarke Følner m.fl.: Kønsroller og social kontrol blandt unge med etnisk minoritetsbaggrund, Als Research, 2014

* 

iStockphoto.com/lisegagne